12. ฐานะการเงินและผลการดำเนินงาน

(1) งบการเงิน

(1) สรุปรายงานการสอบบัญชี

-   ปี 2546 ผู้สอบบัญชีของบริษัทฯ คือ นายศุภชัย ปัญญาวัฒโน ผู้สอบบัญชีรับอนุญาต เลขทะเบียน
    3930 แห่ง บริษัท สำนักงาน เอินส์ท แอนด์ ยัง จำกัด
    ได้ให้ความเห็นในรายงานการสอบบัญชีประจำปี 2546 พอสรุปได้ว่า

  " ข้าพเจ้าได้ตรวจสอบงบดุล ณ วันที่ 31 ธันวาคม 2546 งบกำไรขาดทุน
  งบแสดงการเปลี่ยนแปลงส่วนของผู้ถือหุ้น และงบกระแสเงินสดสำหรับปีสิ้นสุดวันเดียวกัน ของ
  บริษัท วโรปกรณ์ จำกัด (มหาชน)
  แล้วเห็นว่างบการเงินข้างต้นถูกต้องตามที่ควรในสาระสำคัญตามหลักการบัญชีที่รับรองทั่วไป "

-   ปี 2545 และ 2544 ผู้สอบบัญชีของบริษัทฯ คือ นายณรงค์ พันตาวงษ์ ผู้สอบบัญชีรับอนุญาต
    เลขทะเบียน 3315 แห่ง บริษัท สำนักงาน เอินส์ท แอนด์ ยัง จำกัด
    ได้ให้ความเห็นในรายงานการสอบบัญชีประจำปี 2545 และ 2544 พอสรุปได้ว่า

  " ข้าพเจ้าได้ตรวจสอบงบดุล ณ วันที่ 31 ธันวาคม 2545 และ 2544 กับ วันที่ 31 ธันวาคม
  2544 และ 2543 ในงบกำไรขาดทุน งบแสดงการเปลี่ยนแปลงส่วนของผู้ถือหุ้น
  และงบกระแสเงินสดสำหรับปีสิ้นสุดวันเดียวกันของแต่ละปีของบริษัท วโรปกรณ์ จำกัด (มหาชน)
  แล้วเห็นว่างบการเงินข้างต้นถูกต้องตามที่ควรในสาระสำคัญตามหลักการบัญชีที่รับรองทั่วไป "

(ข) ตารางสรุปงบการเงิน ( ตามเอกสารแนบ 3/1 - 3/3 )

(ค) อัตราส่วนทางการเงินที่สำคัญ ( ตามเอกสารแนบ 3/4 )

(2) คำอธิบายและการวิเคราะห์ฐานะการเงินและผลการดำเนินงาน

ในปี 2546 ที่ผ่านมา บริษัทฯ มียอดขายที่ 1,093.75 ล้านบาท ซึ่งใกล้เคียงกับปีก่อนหน้า
แต่มีกำไรลดลงมาอยู่ 52.15 ล้านบาท โดยมีสาเหตุเนื่องจากความล่าช้าในการปรับปรุงเครื่องจักร
และนอกจากนั้นยังเป็นผลมาจากการแข่งขันที่สูงขึ้นจากคู่แข่งต่างประเทศ
รวมถึงการลดลงของภาษีนำเข้า ซึ่งส่งผลให้ส่วนต่างกำไรลดลง
และเป็นผลให้เปอร์เซ็นต์ของต้นทุนขายต่อยอดขายเพิ่มขึ้นเป็น 91.3%
สำหรับค่าใช้จ่ายในการขายและบริหารลดลงเล็กน้อยอยู่ที่ 42.067
ในขณะที่ค่าใช้จ่ายด้านดอกเบี้ยเพิ่มขึ้นเป็น 10.03 ล้านบาท
อันเป็นผลจากการกู้ยืมเงินเพื่อปรับปรุงเครื่องจักรในปีที่ผ่านมา บริษัทฯ
มีผลกำไรจากอัตราแลกเปลี่ยนถึง 18.751 ล้านบาท อันเป็นผลจากที่ค่าเงินบาทแข็งค่ามาจาก
43.3 บาท/ดอลล่าร์ มาเป็น 39.74 บาท/ดอลล่าร์

ณ สิ้นปี 2546 บริษัทฯ มีทรัพย์สินทั้งสิ้น 1,362.4 ล้านบาท เพิ่มขึ้น 68.3 ล้านบาท จากปีก่อนหน้า
ซึ่งส่วนใหญ่เป็นการเพิ่มขึ้นในลูกหนี้ที่สูงขึ้นจากการขายในไตรมาสสุดท้ายของปี 2546
การเพิ่มขึ้นของสินทรัพย์ถาวรอันเป็นผลจากการขยายและปรับปรุงโรงงานก็เป็นส่วนหนึ่งเช่นกัน
สำหรับส่วนของหนี้สิน บริษัทฯ มีหนี้สินหมุนเวียนอยู่ที่ 541.5 ล้านบาท เพิ่มขึ้น 21.6 ล้านบาท
ซึ่งส่วนใหญ่มาจากการเพิ่มขึ้นในหนี้สินระยะสั้น
ซึ่งนำมาใช้ในการปรับปรุงเครื่องจักรและอุปกรณ์เป็นการชั่วคราว
โดยหนี้ระยะสั้นนี้จะถูกแปลงเป็นเงินกู้ระยะยาวในต้นปี 2547 ในส่วนของผู้ถือหุ้นนั้นจากการที่บริษัทฯ
จ่ายปันผลเป็นหุ้น และเงินสดรวม 32.4 ล้านบาท ตั้งสำรองอีก 2.6 ล้านบาท รวมกับกำไรในปี
2546 อีก 52 ล้านบาท ส่งผลให้บริษัทฯ มีกำไรสะสม ณ สิ้นปี 2546 ทั้งสิ้น 136 ล้านบาท

สำหรับสภาพคล่องของบริษัทฯ นับว่าอยู่ในเกณฑ์ที่ใช้ได้ โดยมีอัตราส่วนสภาพคล่องอยู่ที่ 1.07 ณ
สิ้นปี 2546 ส่วนอัตราส่วนหนี้สินต่อทุนอยู่ในเกณฑ์ต่ำโดยอยู่ที่ 0.66
ซึ่งใกล้เคียงกับปีก่อนหน้าสำหรับอัตราส่วนกำไรสุทธิ ต่อรายได้รวมลดลงมาอยู่ที่ 4.67%
เนื่องจากอยู่ในช่วงปรับปรุงเครื่องจักร และได้รับผลจากการแข่งขันที่สูงขึ้น
ส่วนความสามารถในการชำระดอกเบี้ยลดลงตามผลกำไรที่ลดลง

เมื่อมองไปในปี 2547 นั้นความต้องการในสินค้าและผลิตภัณฑ์ของบริษัทฯ ยังมีอยู่สูง
และจากการที่บริษัทฯ ได้ปรับปรุงเครื่องจักร
และอุปกรณ์ในปีที่ผ่านมาให้สอดคล้องกับความต้องการดังกล่าว จึงคาดว่าในปี 2547
นี้จะเป็นปีที่ดีปีหนึ่งของบริษัทฯ อย่างไรก็ตามความต้องการในผลิตภัณฑ์ของบริษัทฯ นั้น
ยังมีแนวโน้มในการเจริญเติบโตสูงตาม GDP ของประเทศ ประกอบกับการพัฒนาผลิตภัณฑ์ใหม่ ๆ
เพิ่มเติมเพื่อสนองต่อความต้องการ จึงคาดว่ากำลังการผลิตน่าจะเต็มในระยะเวลาอันใกล้นี้
และเมื่อถึงเวลานั้นบริษัทฯ คงต้องพิจารณาการขยายงานต่อไป